Uitvoerende kunstenaars wys SA het hope talentAnike Thom. (Foto: Irma Palm van Palm Photography) Die finale ronde van die 22ste Suid-Afrikaanse kampioenskap vir uitvoerende kunste vir 2019 het Saterdag by die burgersentrum in Rustenburg afgeskop. Daar is vanjaar 7 800 items in die kategorieë van dans, sang, modelwerk, drama en instrumentaal. Deelnemers gaan gedurende die week voor verskeie beoordelaars meeding om die gesogte goue, silwer- en bronsmedaljes te wen. Die hoofdoel is om gekies te word vir die span wat Suid-Afrika in Julie gaan verteenwoordig in die Wêreldkampioenskap vir uitvoerende kunste in Hollywood, Los Angeles. Verskeie bekende uitvoerende kunstenaars, soos Carmen Pretorius, Daniah de Villiers, Germandt Geldenhuys, Tobi Jooste en Zanzi Afrika, het by dié uitvoerendekunste-kompetisie hulle loopbaan begin. Die uitvoerendekunste-kompetisie skep ŉ platform vir deelnemers om hulle talente uit te leef en op professionele verhoë deel te neem. Verder kry deelnemers ŉ kans om werksessies oor die hele Suid-Afrika by te woon om hulle talente te slyp. Deelnemers van so jonk soos vyf jaar kan hulle talente kom wys. Daar is geen maksimum ouderdom nie en vanjaar is die oudste deelnemer 42 jaar oud. In die verlede was daar al deelnemers wat amper 70 jaar oud en ook deel van span Suid-Afrika was. Daar is subkategorieë in elke genre waar solokunstenaars, duette of groepe kan deelneem in verskillende ouderdomsgroepe. (Foto: Irma Palm van Palm Photography) Vanjaar neem oor die 60 lande deel aan die Wêreldkampioenskap vir uitvoerende kunste in dieselfde genres en ding mee om gekies te word as die algehele junior en senior wêreldkampioen van die uitvoerende kunste. Tydens dié strawwe week van kompetisie kry deelnemers slegs een en ŉ halwe minuut tyd om te wys hoekom hulle met ŉ goue medalje huis toe gestuur behoort te word. Daar word ook verskeie beurse toegeken aan deelnemers om verder internasionaal te gaan studeer by instansies soos die New York Film Academy, Millennium Dance School en die Los Angeles Performing Arts Centre. Daar word darem nie net meegeding tydens die oorsese reis nie. Deelnemers kry ook kans om Los Angeles te verken met besoeke aan onder meer Disneyland, Universal Studios, Hollywood Walk of Fame en Beverly Hills. Molefe Hlonolofantso. (Foto: Tena Myburgh van Myburgh Photography) Die 12-jarige Stefan Bezuidenhout is in 2018 aangewys as die “Junior Grand Champion of the world” en het nie net met dié titel weggestap nie, maar ook $7 500 (sowat R106 000) gewen. Hy is ook raakgesien deur die talentbestuurder, Manny Mijares, wat ŉ beoordelaar was in die sangafdeling. Mijares is verantwoordelik vir verskeie internasionale sangers se sukses en Bezuidenhout werk tans aan sy internasionale album. In 2018 het hy verskeie kere ná die wêreldkampioenskap weer besoeke aan Los Angeles afgelê om saam met bekende liedjieskrywers en sangers te werk en het ook die Grammy-toekennings bygewoon. Volgens dr. Ellen Roux, die direkteur van die Suid-Afrikaanse kampioenskap vir uitvoerende kunste, groei die kompetisie die afgelope 22 jaar geweldig met ŉ rekordgetal deelnemers vir 2019. “Ons het al baie beurse aan deelnemers toegeken en skep sodoende geleenthede vir dié kunstenaars om internasionaal te gaan optree. Ons belê ook in opkomende kunstenaars en hulle onderwysers se toekoms,” het Roux gesê. Volgens Roux word opkomende kunstenaars in Suid-Afrika nie finansieel deur die regering ondersteun nie en dit bly jaarliks ŉ uitdaging om soveel moontlik deelnemers na Los Angeles te stuur. Die 2019- Suid-Afrikaanse kampioenskap strek tot Saterdag 6 April wanneer die groot finale konsert gehou word waartydens span Suid-Afrika aangekondig word. Tydens hierdie galageleentheid word die room van die afgelope week se talent ten toon gestel waarna die algehele kategoriewenners aangekondig word. Die junior en senior algehele wenners wen ŉ volbetaalde reis na die Wêreldkampioenskap vir uitvoerende kunste in Julie.